OpenLLM-France/wikimedia huggingface dataset:
# Siim Kallas

Siim Kallas (Tallinn, Estònia 1948) és un economista, polític i professor unviersitari estonià que fou Primer Ministre d'Estònia entre 2002 i 2003, i que actualment és membre de la Comissió Barroso, d'on ocupa una vicepresidència.

## Biografia

Va néixer el 2 d'octubre de 1948 a la ciutat de Tallinn. Va estudiar economia a la Universitat de Tartu, on es llicencià el 1972, esdevenint posteriorment professor d'aquesta universitat.

## Activitat econòmica

L'any 1975 inicià la seva activitat al Ministeri de Finances de la República Socialista Soviètica d'Estònia, càrrec que ocupà fins al 1979, sent posteriorment un dels primers economistes a introduir al seu país a la dècada del 1980 el concepte de la independència econòmica.
Entre 1991 i 1995 fou president del Banc Central d'Estònia, des de la qual fou un dels principals artífexs de la reforma monetària i econòmica del seu país. L'any 1992 posà en circulació una nova moneda, la Corona estoniana o kroon.

## Activitat política
### Política nacional

Membre del Partit Comunista de la Unió Soviètica durant l'ocupació soviètica del país, a la independència del país es reconvertí en liberal i creà el Partit Reformista d'Estònia, partit membre de la Internacional Liberal.
El novembre de 1995 fou nomenat Ministre d'Afers Exteriors sota el govern de Tiit Vähi, càrrec que ocupà fins al novembre de 1996. El 1999 fou nomenat Ministre de Finances sota en el govern de Mart Laar, càrrec que ocupà fins al 2002. El gener d'aquell any fou nomenat Primer Ministre d'Estònia ocupant aquest càrrec fins a l'abril de 2003.

### Política europea

Amb l'entrada d'Estònia a la Unió Europea fou nomenat el maig de 2004 Comissari d'Assumptes Econòmics i Monetaris en la Comissió Prodi, cartera que compartí amb Joaquín Almunia. En la formació de la Comissió Barroso el novembre de 2004 fou nomenat vicepresident d'aquesta i Comissari d'Assumptes Administratius, Auditoria i Lluita contra el Frau.
El 19 d'octubre de 2011, com a comissari europeu de Transports, manifestà a la roda de premsa oficial de presentació de la Xarxa Bàsica Europea (TEN-T) que «les infraestructures a Espanya eren massa centralistes» i que «no tot havia de passar per Madrid».

## Referències

* ↑ Tremosa, Ramon. Catalunya, potència logística natural. L'Estat contra el mercat. 1a edició. Barcelona: Pòrtic, 2010, p. 160. ISBN 978-84-9809-481-7.

## Enllaços externs

* Informació de Siim Kallas a la Comissió Europea (castellà)
# Shripad Amrit Dange

Shripad Amrit Dange (10 d'octubre de 1899 – 22 de maig de 1991) va ser un membre fundador del Partit Comunista de l'Índia (CPI) i un aliat del moviment sindical indi.
Durant el Raj britànic, Dange va ser arrestat per les autoritats britàniques per activitats comunistes i sindicals i va ser empresonat per un període total de 13 anys. Després de la independència de l'Índia, una sèrie d'esdeveniments com la Ruptura Sinosoviètica, la Guerra sinoíndia i la revelació que, mentre estava a la presó, Dange havia escrit cartes al govern britànic oferint-li cooperació, va provocar una escissió al Partit Comunista de l'Índia el 1964. El Partit Comunista de l'Índia (marxista) (CPI (M)) es va fer més fort tant pel que fa a membres com a la seva actuació a les eleccions índies. Dange, que va romandre president de l'IPC fins al 1978, va ser destituït aquell any perquè la majoria dels treballadors del partit estaven contra la línia política de Dange de donar suport al Congrés Nacional Indi i a Indira Gandhi, la primera ministra del Congrés. Va ser expulsat del CPI el 1981. Es va incorporar al Partit Comunista de l'Índia (AICP) i més tard al Partit Comunista Unit de l'Índia. Cap al final, Dange es va marginar cada cop més en el moviment comunista indi. També va ser un escriptor molt conegut i va ser el fundador de Socialist el primer setmanari socialista de l'Índia. Dange va tenir un paper important en la formació de l'estat de Maharashtra.

## Referències

* ↑ «Obituary reference in the Indian Parliament».
# Shrewsbury (Pennsilvània)

Shrewsbury és una població dels Estats Units a l'estat de Pennsilvània. Segons el cens del 2000 tenia 3.378 habitants.

## Demografia

Segons el cens del 2000, Shrewsbury tenia 3.378 habitants, 1.330 habitatges, i 942 famílies. La densitat de població era de 741,1 habitants/km².
Dels 1.330 habitatges en un 32,3% hi vivien nens de menys de 18 anys, en un 61,4% hi vivien parelles casades, en un 7,1% dones solteres, i en un 29,1% no eren unitats familiars. En el 26,1% dels habitatges hi vivien persones soles el 14,6% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,54 i el nombre mitjà de persones que vivien en cada família era de 3,08.
Per edats la població es repartia de la següent manera: un 25,7% tenia menys de 18 anys, un 6% entre 18 i 24, un 28,5% entre 25 i 44, un 26,2% de 45 a 60 i un 13,6% 65 anys o més.
L'edat mediana era de 40 anys. Per cada 100 dones de 18 o més anys hi havia 88,7 homes.
La renda mediana per habitatge era de 49.983$ i la renda mediana per família de 57.358$. Els homes tenien una renda mediana de 39.107$ mentre que les dones 32.196$. La renda per capita de la població era de 20.292$. Entorn del 2,4% de les famílies i el 4,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Shrewsbury». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 10 agost 2010].
* ↑ «Geographic Comparison Table- Shrewsbury». American Fact Finder. Oficina del Cens dels Estats Units, 12-01-2010.
# Shrewsbury (desambiguació)

«Shrewsbury» té aquests significats:
* Shrewsbury, capital de Shropshire, als West Midlands, Anglaterra, Regne Unit.
* Shrewsbury (Massachusetts)
* Shrewsbury (Missouri)
* Shrewsbury (Nova Jersey)
* Shrewsbury (Pennsilvània)
* Shrewsbury (Vermont)
# Serguei Gorodetski

Serguei Mitrofànovitx Gorodetski (rus: Серге́й Митрофа́нович Городе́цкий sʲɪrˈɡʲej mʲɪtrɐˈfanəvʲɪtɕ ɡərɐˈdʲɛtskʲɪj (?·pàg.) nascut el 17 de gener (5 de gener segons el calendari julià) del 1884 a Sant Petersburg i mort el 8 de juny del 1967a Óbninsk, fou un poeta i traductor rus i soviètic. Després d'un període de simbolisme, es va convertir en un important representant de l'acmeisme, que es va caracteritzar per una claredat representativa.

## Vida i obra

Serguei Gorodetski va estudiar amb Aleksandr Blok història, llengua i literatura a la Universitat de Sant Petersburg. Inicialment va ser seguidor del simbolisme rus, influenciat per Viatxeslav Ivànov, Aleksandr Blok i Konstantín Balmont. Aquesta tendència es va caracteritzar per un retorn a la pagana mitologia eslava i la força primordial d'allò primitiu, que es manifestava en relació amb el culte a la natura.
Després del cop bolxevic de Lenin el 1917, Gorodetski va escriure els poemes polítics "La cançó del Partit", "Salutacions del poeta proletari" (1921), "El dia del partit" (1931, 1958) i "Els astronautes" (1962). Aquests textos havien evitat decantar-se obertament pel simbolisme. Usaven un llenguatge quotidià clar en el camp poètic, en comptes d'un d'enigmàtic i misteriós. Van ser atribuïts a l'acmeisme en la seva mundanitat i problemes immediats.
És, amb Nikolai Gumiliov, el creador de la Confraria dels poetes (rus: Цех поэтов Tsekh poétov), a imatge i semblança dels gremis medievals. Aquest gremi es va tornar en contra de la oculta i complicada ambigüitat del simbolisme. A més de Gumiliov, altres poetes membres de la confraria foren Anna Akhmàtova i Óssip Mandelxtam. Entre els seus precursors més importants hi havia Mikhaïl Kuzmín i Innokenti Ànnenski- A partir del 1913, Gorodetski va publicar a la revista Apol·lon, en la qual van aparèixer poemes i articles teòrics.

## Referències

* ↑ Ben Hellman: Fairy Tales and True Stories: The History of Russian Literature for Children and Young People (1574–2010) Russian History and Culture Autor, Brill editor, 2013, ISBN 9789004256385. Pàg. 234 Consultat el 5 de desembre del 2015
* ↑ Charles Moser: The Cambridge History of Russian Literature, Cambridge University Press, 30 d'abril del 1992, pàg. 432 Consultat el 5 de desembre del 2015
# Simó Hippiàtric

Simó Hippiàtric (en llatí Simon Hippiatricus o De arte veterinaria scriptor, en grec antic Σίμων Ίππιατρικός) fou un escriptor grec sobre veterinària.
Diversos autors antics el mencionen i diuen que va escriure sobre cavalls en termes que demostraven un gran coneixement i era una autoritat en aquestes qüestions. El primer que l'esmenta és Xenofont que diu que va dedicar una estàtua de bronze d'un cavall a Eleusis, estàtua de la que també en parla Hièrocles el veterinari.
A Suides, que el fa nascut a Atenes, es diu que va ser desterrat d'aquella ciutat per ostracisme acusat d'incest. Suides també assenyala que va escriure Ἱππὅιατρικόν, De Arte Veterinaria i Ἱπποσκοπικόν, De Equorum Inspectione, però no és clar si són dues obres diferents o dos capítols de la mateixa. Xenofont dona el títol d'un tractat més general Περὶ ἱππικῆς, que potser podria ser el títol conjunt de les obres anteriors.
La seva època exacta no se sap però aproximadament cal situar-lo després del pintor i escultor Micó d'Atenes que va viure vers el 460 aC, ja que Simó el menciona a la seva obra, i abans de Xenofont (vers 400 aC), que parla d'ell.

## Referències

* ↑ Simon Hippiatricus a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 829
# Serrat del Masot

El Serrat del Masot és un serrat del terme municipal de l'Estany, a la comarca del Moianès.
El seu extrem nord-est està situat al sud-oest del nucli urbà de l'Estany, al puig denominat la Devesa, des d'on davalla cap al sud-oest separant les valls del Riu Sec i del torrent del Gomis. L'extrem sud-occidental conté les ruïnes de la masia del Masot.

## Enllaços externs

* El Serrat del Masot en el seu entorn, a l'Institut Cartogràfic de Catalunya
# Serrat del Moro

«Serrat del Moro» té aquests significats:
# Skoura Lhadra

Skoura Lhadra (en àrab سكورة الحدرة, Skūra al-Ḥadra; en amazic ⵙⴽⵓⵔⴰ ⵍⵃⴰⴷⵔⴰ) és una comuna rural de la província de Rehamna, a la regió de Marràqueix-Safi, al Marroc. Segons el cens de 2014 tenia una població total de 8.865 persones.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 22 d’octubre 2017. [Consulta: 19 novembre 2015].
# Sobre els jueus i les seves mentides

Sobre els jueus i les seves mentides (alemany: Von donin Jüden und iren Lügen; en ortografia moderna Von donin Juden und ihren Lügen) és un tractat antisemita de 65000 paraules escrit el 1543 pel líder de la Reforma Protestant Martí Luter.
L'actitud de Luter cap als jueus va adoptar diverses facetes al llarg de la seva vida. En el seu període inicial, previ a l'any 1537, va intentar convertir als jueus al luteranisme (forma del cristianisme protestant), però no va aconseguir convèncer-los. Posterior a això, especialment quan va escriure aquest tractat, els va difamar i va encoratjar al fet que fossin perseguits.
En aquest polèmic tractat, va declarar que les escoles (ieixivà) i sinagogues jueves havien de ser cremades, que els seus llibres d'oració (sidur) havien de ser destruïts, prohibí que els rabins prediquessin, incendiant les seves llars i confiscant els seus ingressos i propietats. Proclamà que no s'havia de mostrar compassió ni bondat cap a ells, no se'ls havia de brindar protecció legal, i que "aquests cucs enverinats" havien de ser condemnats a treballs forçats o ser expulsats per sempre. També en justificà el seu assassinat, escrivint: "[Tenim] la culpa de no matar-los".

## Referències

* ↑ "Luter, Martí", JewishEncyclopedia.com.
* ↑ Michael, Robert. "Luther, Luther Scholars, and the Jews," Encounter 46:4, (Autumn 1985), p. 342.
* ↑ Michael, Robert. "Luther, Luther Scholars, and the Jews," Encounter 46:4, (Autumn 1985), p. 343.
* ↑ Martí Luter. On the Jews and Their Lies, Luthers Werke. 47:268–271; Trans. Martin H. Bertram, in Luther's Works. (Philadelphia: Fortress Press, 1971).
* ↑ Martí Luter On the Jews and Their Lies, cited in Michael, Robert. "Luther, Luther Scholars, and the Jews," Encounter 46 (Autumn 1985) No. 4:343–344.
# Boophis ankaratra

Boophis ankaratra és una espècie de granota de la família dels mantèl·lids endèmica de Madagascar. El seu hàbitat natural inclou climes tropicals o subtropicals secs, rius, terres de pastures, jardins rurals i zones prèviament boscoses, ara molt degradades. Està amenaçada d'extinció per la pèrdua del seu hàbitat natural.

## Referències

* Fordham et al (2006). Boophis ankaratra. Llista Vermella de la UICN, Unió Internacional per a la Conservació de la Natura, 2006. Consultat el 4 gener 2008 (en anglès). (anglès)
# Alberich Zwyssig

Alberich Zwyssig (o Alberik, nom de religió; nom de bateig: Johann Josef Maria) (Bauen, cantó d'Uri, 17 de novembre de 1808 - Abadia de Wettingen-Mehrerau, a Bregenz, Vorarlberg, Àustria, 18 de novembre de 1854) fou un monjo cistercenc suís, compositor i mestre de capella. El 1841 va compondre, per a cor d'homes, el Salm suís (en alemany Schweizerpsalm; en francès Cantique suisse; en italià Salmo Svizzero; en romanx Psalm svizzer), que va ser adoptat com a himne nacional suís.

## Vida

Entre 1813 i 1841 a fer estudis i participà com a noi cantor en el cor de l'abadia de Wettingen (Argòvia); el 1827 fou novici i el 1832 ordenat sacerdot; va fer de secretari de l'abat i de mestre de capella. El Gran Consell del Cantó d'Aargau va abolir el monestir el 13 de gener de 1841, i els monjos van haver de marxar. Zwyssig va estar un temps a casa del seu germà a Zug, on li arribà el text del Salm suís al qual adaptà una música que havia compost uns anys abans. Després passà uns anys al monestir de Wurmsbach (a Rapperswil-Jona), on va fer classes de música i va crear nombroses composicions, tant sagrades com seculars. El 1854 els monjos finalment es van establir a Vorarlberg: el 8 de juny de 1854, el monestir benedictí Mehrerau de Bregenz, que havia estat secularitzat per l'estat bavarès el 1806, va ser ressuscitat com un convent cistercenc per l'abat Leopold Hoechle de Wettingen amb set sacerdots i tres germans. Des de llavors, aquesta abadia fou anomenada abadia territorial de Wettingen-Mehrerau. Zwyssig va participar en el restabliment i va esdevenir cantor del nou monestir, però va morir al cap de pocs mesos d'una pneumònia. Va ser enterrat a la cripta del monestir.

## Repatriació del cos a Suïssa

El 21 de juliol de 1941, agents de la Gestapo i de les SS van entrar al monestir i van donar una ordre d'expulsió als monjos, acusats d'oposar-se a l'annexió d'Àustria a Alemanya. Paul Aschwanden, un advocat de Zug, en va tenir notícia i va demanar en una carta al conseller federal catòlic Philippe Etter que recuperés les restes de Zwyssig. Després de les corresponents gestions diplomàtiques, Berlín accedí a la petició. El divendres 14 d'agost de 1942, a les 16:00, el cos de Zwyssig va ser exhumat i traslladat a Suïssa. El 18 de novembre de 1943, en el vuitanta-novè aniversari de la mort de Zwyssig, es va celebrar un acte solemne per al segon enterrament del compositor del Schweizerpsalm a Bauen, el seu poble de naixement.

## Referències

* ↑ Diccionari biogràfic suís
# Ogarevka

Ogarevka (en rus: Огаревка) és un poble de l'óblast de Saràtov, a Rússia, segons el cens del 2010 tenia 29 habitants. Pertany al districte municipal de Volsk.

## Referències

* ↑ «Регионы России → Саратовская обл. → Вольский р-н → Александровка с.». Arxivat de l'original el 2015-04-05.
* ↑ Koriakov, I. B.. «База данных «Этно-языковой состав населённых пунктов России»». Arxivat de l'original el 2018-03-24.
# Serrat de les Fonts

El Serrat de les Fonts o des Fonts és una serra de la Vall de Boí (Alta Ribagorça), dins del Parc Nacional d'Aigüestortes i Estany de Sant Maurici.
La seva cresta s'eleva d'est-sud-est a oest-nord-oest, separant la septentrional Vall de Llubriqueto de la meridional Vall de la Montanyeta. Els Bonys de la Cova (2.415,4 m) marquen el seu límit occidental i el Bony dels Roures (2085,5 m) l'oriental.

## Enllaços externs

* ICC - Institut Cartogràfic de Catalunya. Serrat de les Fonts. [Consulta: 30/09/2013]

## Bibliografia

* Editorial Alpina. Vall de Boí [mapa], Primera edició, 1:25.000. (febrer 2001)
* Institut Cartogràfic de Catalunya. Parc Nacional d'Aigües Tortes i Estany de Sant Maurici [mapa], Segona edició, 1:25.000. (abril 1998)
# Dorénaz

Dorénaz és un municipi suís del cantó del Valais, situat al districte de Saint-Maurice.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Muhammad ibn al-Tayyib al-Kadiri

Abu-Abd-Al·lah Muhàmmad ibn at-Tayyib ibn Abd-as-Salam al-Hassaní al-Qadirí, més conegut simplement com al-Qadirí (Fes, 14 d'abril de 1712 - 11 de novembre de 1773) fou un historiador i biògraf marroquí d'origen xerifià. Va escriure diverses obres centrades principalment en biografies. Nashir al-Mathani, la seva principal obra, és un diccionari biogràfic del Marroc del segle xviii que inclou un sumari amb una cronologia. Al-Qadirí era el net del genealogista Abd-as-Salam al-Qadirí.
Iltiqat al-durat (wa-mustafad al-mawaiz wa-al-ibar min akhbar wa-ayan al-mia al-hadiya wa-althaniya ashar) (1983) és una autobiografia.

## Referències

* ↑ Dwight Fletcher Reynolds, Kristen Brustad, Interpreting the Self: Autobiography in the Arabic Literary Tradition, Ed. University of California Press, 2001 ISBN 978-0-520-22667-8 p. 278
* Enciclopèdia de l'Islam, vol IV, 395-396
# Alder (Montana)

Alder és una concentració de població designada pel cens dels Estats Units a l'estat de Montana. Segons el cens del 2000 tenia 116 habitants.

## Demografia

Segons el cens del 2000, Alder tenia 116 habitants, 48 habitatges, i 25 famílies. La densitat de població era de 22,3 habitants per km².
Dels 48 habitatges en un 27,1% hi vivien nens de menys de 18 anys, en un 45,8% hi vivien parelles casades, en un 4,2% dones solteres, i en un 47,9% no eren unitats familiars. En el 33,3% dels habitatges hi vivien persones soles el 16,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,42 i el nombre mitjà de persones que vivien en cada família era de 3,44.
Per edats la població es repartia de la següent manera: un 26,7% tenia menys de 18 anys, un 6% entre 18 i 24, un 27,6% entre 25 i 44, un 27,6% de 45 a 60 i un 12,1% 65 anys o més.
L'edat mediana era de 38 anys. Per cada 100 dones de 18 o més anys hi havia 107,3 homes.
La renda mediana per habitatge era de 26.458 $ i la renda mediana per família de 33.750 $. Els homes tenien una renda mediana de 22.500 $ mentre que les dones 30.000 $. La renda per capita de la població era de 16.300 $. Cap de les famílies i l'1,8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Alder». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Alder». American Fact Finder. Oficina del Cens dels Estats Units, 12-01-2010.
# Aldealcorvo

Aldeacorvo és un municipi de la província de Segòvia, a la comunitat autònoma de Castella i Lleó.

## Demografia

Evolució demogràfica :
| 1991 | 1996 | 2001 | 2004 |
| 38 | 35 | 24 | 21 |

## Referències

* ↑ «Provincia de Segovia (España): Municipios & Localidades» (en castellà), 22-01-2021. [Consulta: 12 març 2021].
# Aldealseñor

Aldealseñor és un municipi espanyol ubicat a la província de Sòria, dins la comunitat autònoma de Castella i Lleó.

## Demografia

Aldealseñor :
| Any | 1900 | 1910 | 1920 | 1930 | 1940 | 1950 | 1960 | 1970 | 1980 | 1990 | 2000 |
| Població | 256 | 248 | 183 | 218 | 237 | 241 | 184 | 108 | 72 | 59 | 51 |
# Alburnus orontis

Alburnus orontis és una espècie de peix cipriniforme de la família dels ciprínids.
Els mascles poden assolir els 9,1 cm de longitud total.
Es troba a la conca del riu Orontes a Síria i Turquia.

## Referències

* ↑ The Taxonomicon (anglès)
* 1 2 FishBase (anglès)
* ↑ Özulug, M. i J. Freyhof, 2007. Alburnus demiri, a new species of bleak from Western Anatolia, Turkey (Teleostei: Cyprinidae). Ichthyol. Explor. Freshwat. 18(4):307-312.
* ↑ IUCN (anglès)
# Alízia

Alízia (en grec antic Ἀλυζια) era una ciutat situada a la costa oest d'Acarnània. Segons Estrabó es trobava a quinze estadis del mar, on hi tenia un port i un santuari, tots dos dedicats a Hèracles. En aquest temple hi havia algunes escultures de Lísip, que representaven els treballs d'Hèracles, que un general romà va fer traslladar a Roma, ja que el lloc estava abandonat.
Segons Ciceró, Alízia es trobava a 120 estadis de Leucas. La tradició diu que la ciutat va ser fundada per Alizeu, un fill d'Icari, quan va ser rei d'Acarnània, segons expliquen Estrabó i Esteve de Bizanci.
Tucídides diu que l'any 374 aC es va lliurar la batalla naval d'Alízia entre l'atenenc Timoteu d'Anaflist, que tenia el control de la ciutat, i l'espartà Nicòloc. Xenofont explica que els grecs, vencedors, van aixecar un trofeu a Alízia.

## Referències

* ↑ Smith, William (ed.). «Alyzia». Dictionary of Greek and Roman Geography (1854). [Consulta: 13 desembre 2020].
# Alessandro Tresin

Alessandro Tresin (San Pietro Viminario, Vèneto, 17 de juny de 1970) va ser un ciclista italià especialista en pista. Va guanyar una medalla de bronze als Campionats del món en mig fons.

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Alejandro Sánchez Gómez

Alejandro Sánchez Gómez (Madrid, 10 de setembre de 1970) és un futbolista i entrenador madrileny, que jugava de defensa.

## Trajectòria esportiva

Sorgit del planter de l'Atlètic de Madrid, va debutar amb el primer equip tot disputant 10 partits entre la 92/93 i la 94/95. Enmig va ser enviat a l'Atlético Marbella, de Segona Divisió on va quallar una bona temporada.
La temporada 1995-1996 arriba a l'Albacete Balompié, amb el qual juga 31 partits i marca un gol. Però l'equip manxec perd la categoria. L'any següent, Alejandro passa la temporada en blanc, i la temporada 97/98 recala al CD Toledo on passarà dues campanyes discretes, igual que a les files del Getafe CF, amb qui jugla temporada 99/00.

## Referències

* 1 2 3 Fitxa del jugador